Il viadi da scuverta da Vasco da Gama avant 500 onns ha 
midà la vista dal mund

Da Johann Ulrich Schlegel

Avant 500 onns, ils 8 da fanadur 1497, è ina flottiglia da tschintg bastiments partida da Portugal per tschertgar la via maritima en l'India. Passa dus onns è Vasco da Gama stà cun sia squadra sin viadi, ed el ha superà ina distanza considerablamain pli lunga che quella ch'il Genovais Cristoffel Columbus aveva navigà avant tschintg onns sin ses viadi da scuverta dad otg mais en l'America.
Portugal era sa preparà durant decennis per quest eveniment. En vista a la concurrenza da la Spagna cun ils access da Columbus ed al privel creschent dals Arabs per l'Europa e surtut per il Portugal, pareva ussa il mund d'agir spert. 
I sa tractava per la gronda part d'avrir en moda ordvart violenta territoris conuschents e nunenconuschents e da segirar qua tras las ritgezzas enormas da l'Africa e da l'India. Il viadi decisiv da Vasco da Gama ha stabilì la ruta sin la quala tut ils bastiments europeics èn navigads en il mez Orient enfin l'avertura dal chanal dal Suez 1869. L'istorgia mundiala na conuscha perquai sper la scuverta da l'America, nagin auter eveniment pli impurtant che la scuverta da la via maritima en l'India.

Preparativas en la sfera sublima da scolaziun e scienza
L'onn 1415 ha il prinzi Hendri il navigatur, che n'è dal reminent mai navigà sin la mar malgrà ses titel, fundà in'academia a Sagres, giusum il Portugal. Sin basa da la savida da scienziads, giudaics ed arabs vegniva instruì en quella geografia, astronomia e la manipulaziun d'instruments nautics. Lissabon valeva da quai temp bain en l'entira Europa sco center dal commerzi, da navigaziun e da scolaziun, ma quai che nus numnain oz perscrutaziun succediva a Sagres. Là vegnivan rimnads ed evaluads ils "roteiros", las surfatschas da la mar ed ils cudeschs da navigaziun ch'ils navigaturs purtavan a chasa. Là vegniva marcà sin cartas ils puncts marcants, ils funds auts, ils lieus d'ancrar ed autras indicaziuns nauticas. Uschia ha il Portugal creà las premissas per l'avanzament successiv vers il sid. Ils portugais èn damai daventads aifer paucs decennis ils navigaturs ils pli furbers da tut ils pajais da navigaziun ed els chapivan era da transfurmar lur avantatgs scientifics en success concrets.

Unica moda d'exprimer e far sbagls
Regularmain sa mettevan bastiments sin viadi per perscrutar la via maritima enturn l'Africa. Las mirveglias e l'iniziativa dumagnavan la tema ed il snuizi da la mar averta. Currents ed orcans incalculabels faschevan adina puspè fin a quests experiments. En successiun vegn cuntanschì Sierra Leone, la Costa Dorada ed il Camerun e scuvrì la lingia nord-sid da la costa occidentala africana. In punct final provisoric è reussì a Bartolomeo Diaz cura ch'el ha circumnavigà il 1488 il Cap da la buna speranza. Ma curt suenter ha la squadra spussada e rebella sfurzà el da returnar. Las expediziuns sumegliavan ad in gieu da puzzle d'experimentar e far sbagls. Las conuschientschas e las correcturas acquistadas furmavan la basa per ulteriuras expediziuns.
Il medem temp, il 1487, ha il retg portugais, Juan II, tramess in'expediziun sut Pero de Covilhan, il qual discurriva currentamain arab, tras l'Europa directamain a la costa da Malabar en l'India, nua ch'ils portugais han emprendì a conuscher ritgezzas extraordinarias, il commerzi da spezarias, Goa, Calif e Cananore. La scuverta da la via maritima en l'India è daventada la finamira da la politica externa portugaisa. Economicamain signifitgava quai da rumper il monopol da commerzi muslim e la posiziun predominanta da Genova e Vaniescha. La finamira politica era da cumbatter ils mohamedans e da suttametter ed explotar novas terras.

Tgi era Vasco da Gama?
Daco ch'il retg Emanuel I ha tschernì Vasco da Gama n'è betg enconuschent. Ils differents cronists portugais numnan mintgin in'autra raschun.
Era la giuventetgna ed il svilup da l'exploratur famus resta zuppà en l'istorgia. L'istograf Franz Hümmerich ha scrit il davos tschientaner ch'i "na saja pussaivel da scriver ina biografia en il vair senn dal pled davart Vasco da Gama". Questa constataziun è anc oz valaivla.
Vasco da Gama è probablamain naschì il 1469 u pauc pli baud a Sines, in pitschen lieu a la costa, circa tschient kilometers el sid da Lissabon. El era il terz figl d'in uffiziant roial, ed i para ch'el haja cuntanschì gia baud in tschert num sco navigatur capavel. Mintga cas è el dà en egl a l'antecessur d'Emanuel, Juan II, al qual el aveva rendì buns servetschs en las charplinas cun ils Franzos. Quai po esser stà la basa per ina carriera solida da navigatur u ina carriera a la curt. Ma franc n'aveva quai betg tanschì per vegnir numnà cun mo circa 28 onns cumandant da la flotta inda, sper candidats uschè famus sco Bartolomeo Diaz. 
Da Gama ha mussà da l'entschatta grond inschign. L'emprim ha el agì cun reserva, ha proponì ses frar vegl per mantegnair l'ierarchia da famiglia ed ha segirà cun quest gest la solidaritad dal frar. Anc dapli diplomazia ha el demussà cun occupar las posiziuns decisivas sin ils bastiments. El ha recrutà ina gruppa bain maschadada da mariners versads e da giuvens navigaturs cun talents excellents. In dals chapitanis è daventà  ses frar pli vegl Paulo da Gama. Per sa far valair visavi mar ed auras e visavi las squadras, per vegnir a fin cun malsognas, cun las ostilitads dals Africans e dals Inds, cun il clima tropic e las intrigas politicas, na duvravi betg mo conuschientschas navigatoricas, mabain era la dretga dosa da diplomazia, resolutadad, malignadad, preschientscha, giustia, fidaivladad envers il retg ed in'insistenza che na capitulava gnanc en situaziuns desperadas. 
Era las squadras aveva il cumandant tschernì cun grond quità  per vegnir a fin cun tut las discordanzas. Ellas sa cumponivan da navigaturs, construiders da velas, lainaris e represchentants da professiuns parentadas, cuschinunzs e schuldada marinara. En sia valischa aveva Vasco da Gama ina brev d'Emanuel I al Somorin, il retg da Calicut, e regals da pauca valur per ils differents prinzis. Ils 8 da fanadur 1497 banduna la flottiglia il port da Rastello sper Lissabon cun 5 bastiments e 100 umens.

Las prestaziuns particularas da Vasco da Gama
Vasco da Gama ha prest furnì la cumprova da ses talent extraordinari e da sia temerariadad passiunada da cuntanscher la finamira senza gronds deturs. El nun è sa stortiglià sco ses antecessur lung la costa africana. Dal Cap Verd prenda el curs cun en in artg temerari vers sidvest e sid e percurra l'Atlantic dals 3 d'avust fin il prim da november sin ina nova ruta directa. Il december navighescha el enturn il Cup da la buna speranza  ed ussa arriva la flottiglia en zonas nunenconuschentas anc mai cuntanschidas. L'avrigl cuntanschan els Mombasa. Cun pleds commovents raquinta Roteiro da lur situaziun: Ils umens eran grev malsauns ed ils chapitanis maurs als avevan engianà e pruvà d'als carmalar en in latsch. Ins sto supponer ch'i deva gia grondas ostilitads tranter cristians e muslims indigens ch'èn anc vegnidas intensivadas cun l'arrivada dals portugais cristians. Ils arabs avevan perquai tut interess da retegnair ils invasurs.
La flotta cuntinuescha enfin a Malindi. Là navighescha Vasco da Gama puspè cun il chapitani arab Ahmed Ibn Majid, in um fitg capavel e loial, en lingia directa sin la mar averta vers Calicut. Ils 20 da matg 1498 cuntanschan els lur destinaziun. Per l'emprima giada eran bastiments europeics navigads sin la via directa enturn l'Africa en l'India.
Il viadi da return è daventà ordvart stentus pervi dals vents disfavuraivels. Ins na po strusch s'imaginar las painas dals marinaris. Els eran exposts al scorbut senza pudair sa gidar perquai ch'ins saveva anc fitg pauc da quest malsogna sgarschaivla. "Las schunschivas creschivan ad els sur ils dents uschia ch'els na pudevan mangiar nagut pli, lur chommas eran unfladas e lur corp cuvert d'abscess ch'avevan mudregià in um enfin ch'el è mort", uschia raquinta Roteiro. Sulettamain sin lur return da l'India en l'Africa èn morts trenta umens en quella maniera. Forsa èn questas painas ina da las raschuns, daco ch'ils portugais tractavan ils indigens cun tanta brutalitad. Els pativan sezs, daco duevan els schanegiar ils arabs.
Il settember 1499 ha Vasco da Gama cuntanschì il port da Lissabon. Ina gronda part da ses 
umens, tranter quella era ses frar, era dentant morta. 
Il merit da Gama è sia navigaziun enturn l'Africa. Qua tras ha el serrà la largia tranter las duas expediziuns da Diaz e Covilhan exequidas en furma d'ina offensiva da zanga. El ha ristgà cun success da navigar en la mar averta ed ha scuvrì tras las rutas directas en l'atlantic e l'ocean ind novas dimensiuns da las vias maritimas.
Il retg Emanuel I ha accordà a l'erox da la mar suenter ses return il 1499 ina pensiun statala plitost modesta ed al ha titulà "Admiral da las mars indas". Ma per entant è l'um da 30 onns vegnì tramess en pensiun. Sco quai che Vasco da Gama aveva prendì cun el per ils prinzis esters regals bunmartgads, è era ses retg sa cumportà envers el en moda pauc generusa.

Despotissem nunfritgaivel dals portugais
Il retg Emanuel I è conscient da l'impurtanza da la scuverta da Gama. Regularmain trametta el armadas sin la ruta inda che duain segirar quella cun basas. Gama, ornà cun il titel da "dom", è schefcumandant da las armadas. Sin ses cumond parta ils 8 da mars 1500 ina flotta da 13 bastiments e 1500 umens sut A. Cabral. Cabral arriva sco emprim european en la Brasilia e prenda en possess questa terra per Portugal. Sut Nova vegnan tramess ulteriurs bastiments en l'Atlantic dal sid ed en l'India. Ma il monopol commerzial en l'India n'è tuttavia anc betg segirà. Perquai incumbensescha il retg Vasco da Gama cun in'acziun pli gronda. Quel parta ils 10 da favrer 1502 cun 20 bastiments. Sia flotta perscrutescha danovamain la Brasilia e segirescha la costa africana. Sin iniziativa da commerziants muslims che temevan per lur fatschentas, han ils Inds destruì la fatschenta portugaisa a Calicut e mazzà passa 40 portugais. L'incumbensa da Gama era ussa da finalmain metter sut controlla la costa da Malabar e da far vendetga per ils portugais mazzads. Il success da quest segund viadi è stà grond per l'admiral. En l'Africa orientala ha el segirà ils novs territoris e da la costa da Malabar en l'India ha el medemamain fatg valair senza resguard la pussanza portugaisa.
Ma sch'ins guarda pli exactamain, ha ses success gì consequenzas anc pli gravantas. El ha creà las premissas per explotar l'Africa orientala e las terras enturn l'Ocean ind en ina moda e maniera ch'ins ha era pli tard strusch pli cuntanschì. Ils onns 1509 e 1511 han ils portugais conquistà Goa e Malacca cun ina brutalitad incredibla. L'influenza muslima è svanida quasi dal tut.
Ma danovamain è la carriera da Gama vegnida interrutta andetgamain suenter ses return. I dat differentas speculaziuns dals cronists. Ils vairs motivs restan zuppads. Malgrà la pensiun respectabla ed ils vasts privilegis para l'inactivitad d'avair tribulà l'erox da la mar. Entant manavan viceretgs en l'India in regiment crudaivel. Cura ch'Emanuel I è mort ils 13 da december 1521 ha el relaschà a ses figl Juan III in'ierta inda totalmain ruinada.
Il nov retg è ussa sa regurdà da l'admiral temerari, ma loial, ed al ha clamà per far fin cun la situaziun insupportabla. El ha numnà Vasco da Gama sco nov viceretg da l'India.
Ils 9 d'avrigl 1524 parta Gama cun 14 bastiments e radund 3000 umens, uffiziants e schuldads, da Lissabon. Igl admiral ha fatg urden en l'India senza remischun. L'anteriur viceretg è mitschà be a paina da la mort. Da Gama ha mess fin a la corrupziun ed a l'engol da possess statal ed ha relaschà il dretg penal draconic.
Vasco da Gama lavura cun engaschament total e senza remischun era envers sasez. El è gia grev malsaun. Abscess al culiez al impedeschan da pledar e dissolvan pli e pli ses corp. Ils davos dus mais da l'onn dominescha sia voluntad da fier anc ina giada sur da ses corp spussà e mudregia. Lura dat el ensemen e mora la vigilgia da Nadal dal 1524 a Cochin en la vegliadetgna da 54 onns. Ses corp giascha oz en la baselgia da la claustra dals Gironimits a Belem sper Lissabon.
Ils gronds success e las prestaziuns da Vasco da Gama èn mo ina vart da la medaglia. Sco quai ch'el ha sez patì ha el era chaschunà immensas suffrientschas ad auters. Gia sin ses emprim viadi en l'India aveva el mussà ina luschezza inutila e nundiplomatica. Ma ses segund viadi ha laschà enavos vasts fastizs da sang spons senza senn da brutalitads strusch imaginablas da mort e destrucziun, surpassadas sulettamain anc da la tirannia d'in Afonso Albuquerque, viceretg da l'India da 1509 fin 1515.
Empè da crear ina basa da fidanza da collavuraziun e da sinceradad ha el semnà è racoltà be tema, aversiun ed odi, uschia che ses successurs han gì da batter cunter revoltas e vendetgas. Primarmain han els bain gì success cun lur metodas violentas, ma quellas eran 
memia pauc dosadas e perquai be da curta durada. Uschia han ils portugais acquistà e puspè pers aifer curt temp ils pli custaivels bains, las pli grondas ritgezzas ch'els han ina gia possedì. Ma cun Vasco da Gama ha il Portugal fullà la via ch'ha pli tard permess l'access ad autras naziuns. Be paucs decennis pli tard na giugavan ils portugais quasi nagina rolla pli en l'India. Auters pajais han occupà lur plaz.